JAKU IBAN: Sada Bebuah
Tusun Ke-2 MINGGU tu kitai deka berati sereta belematika JAKU IBAN: Sada Bebuah dalam Tusun Ke-2, nampung iya ti udah dichelak dalam Tusun Ke-1 ti dikeluarka minggu dulu tu kemari. Ba Tusun Ke-1, kitai udah macha segenteran sada bebuah ti bejuluk “Aku Titi Tali Pengingat”, ti alai penulis nyerita pasal pemajik enggau penara rampa menua ba tebing Tasik China Selatan ba sentang endur ti dikumbai Tebing Tasik Alit (tauka Pantai Alit), di Kabong dalam District Saratok, muak ke kiba enti kitai bekapal nama nanga Sungai Krian ari Tasik China Selatan. Sada tu mega bisi ngambar pasal pemanah rampa menua adap ke Nanga Batang Rajang, Nanga Sungai Saribas, Nanga Batang Lupar, Nanga Sungai Sadung, Pulau Burung enggau Tasik China Selatan ti ulih tachar peda ari Tebing Tasik Alit nya. Pantai Alit nya diatu nyau nyadi tempat ti nadai tentu putus dilawa orang alai bemarin sambil mugar penusut runding, ngiga pengerai tubuh enggau minda. Ba Tusun Ke-2 tu, kitai deka belematika segenteran sada bebuah ti diberi pejuluk “Kemas Muar Lada”. Aram mih kitai sama-sama macha lalu ngupas reti enggau pesan ke lalau pengidup ti bisi teselitka dalam sada bebuah ti siti tu: “KEMAS MUAR LADA” Jam silam begelih, Hari beganti beralih, Bulan kian bekalih, Taun mabun besilih, Serarih nunda upih pinang laka. Tang mih tangga lada engku tu, Taja beguyang, tang mengkang gegenih, masih rerendih. Kaki iya setengah negi, Penyukung separuh nyandih, Di perimpah kena kelanyah tanah bebanih. Pala iya ke atas nyelenga, Nunga ke la langit putih, remang betindih, Tangkal iya mayuh udah tanggal, Gigi mayuh udah rari Taban hari, maya beralih; Enti pagi ditunjan kaki, Ngalih hari dilunjak serarih, Tang taja iya pedih, tebalan sedih, Enda kala iya ngedih, Empai kala ngechih, Nelah enda ulih tanggung kereja. Muar lada ukai pengawa seina-ina’, ngerindang hari, Nurun nyungkap sebun ambun pagi, Pulai nyau lama lemai, silau hari, Tulang dipasang magang, Peluh nengkujuh nelusur daie; Ai dituntum, lauk dikulum, asi dipanggum pakai bediri; Ngetu bediri, ngeju berenti pantang mali, Nadai beduli engkadah hari, Nganjung ati, ngepung puku-ati, Nangkap niat, mulung penguji, Ngansau biau, ngamatka danji, ngenyentukka mimpi, Ngichaka techiri, sedura nama. Tang, lalu nadai ga tunga kini, Masih gaya selama, nadai upa. Ku perening pating agi tetungging rungging, tating buah, Puar tu nyau enda alah, Putik nyau enda udah, Jengkau bisi kena seliah, Japai mayuh kena langkah. Palik ke tengah tanah, Din pan mayuh buah selampur mirah, Belimbur baka ke diayah. Ma pan apin betengah, Masih dedawah, Nadai semaya beserambung mua. Tangga semakin guyah asai ke ka rebah, Tulang semakin medah, udu kelalah, Pala asai ke pechah, Pegu asai ke patah, Lengan asai ke besalah, Buah betis asai ke belah. Nurun aku belubah-lubah, Baka langkah bala Jarah Manang Menjaya. Ditu begerit ngeli, madai isi, Din, di pusat ai utai ti deka diambi; Ditu ngeli begerit, tulang beritit, Din, di jerit langit, utai ti deka dikait; Ah, ukai nasit mih nya kini! Lapa dih pemidik muti mesai pechik, Panching kesing empelawa jawa. Enda bula jaku pemintar pujangga tebangkar: Iban semuti bekuasa ngelangkar, Petara bekuasa ngemendar; Mensia semina nemu merambu, Allah Taala bekuasa nentu Tunga tuju, penyeranta pengaya, anak mensia. Umur tu meruan tatak, Penegar bisi apak, Pengering meruan letak, Pengulih senutuk tipak. Ah! Manah ku batak Tiang penyakang, penyukung serarak, Datai ke tuai, kenyau ari biak. Uh, chukup ikak, pemadu lelak; Siang tu nyau pandak, Malam nyau semak, Umbas alai  belelak, Tinduk jenak, Seraya lina, enda entuie dunya. Betambit rapit pintu penampak, Sakka badu tesilak, Ngetu tekebak, Tegut bekuta dikanchin maya. Sepengudah kitai macha sereta belematika sada bebuah “Kemas Muar Lada”, kitai diatu lalu belabuh macha sereta belematika sebagai ari sada bebuah ti diberi pejuluk “Ngepung Mimpi”. “NGEPUNG MIMPI” Aku tachangka singkang lansau, Langkah kepala kayau, pengelima pulau; Aku tandangka singkang bebuai dadu, Langkah pengulu lumur satu; Aku pansangka singkang berambunka nyawa, Langkah pengiring bala, pemuka perua; Aku tibarka singkang penikar, tuai tebangkar, Langkah rimau beranak tunggal; Aku kenjika singkang berani mati, Langkah bujang berani; Ngagai juluk ati, ngepung mimpi, Ngamatka danji, nuntungka seruan. Jalai ke dititi ngerenchah padang penusah Mipir di padang pasir penisil, Utai dipeda bepetir, nyawa dilah aus kekelah; Nyerimbing tebiang pemetang, darung kelemayang, Semimit nadai penerang, tampak besenawah; Ngilika lepung pemeniti, belabuh di wung penguji, Perau pechah, suar patah, basah renyah; Ensuruk begiu, ujan batu, sebun seleju, Tau ngelebu, landik ngayah, ngasuh medah. Niki bukit pemesak, melunggang ke sepiak, Ngilika lebak pengelelak, Ngasuh insak enda berasai temepak, Mata tebeliak, dada lisak, Ati asai ke deka nyabak, Tang peragam dalam kur ngelaban. BETAMPUNG Oleh JANANG ENSIRING 
See author's posts
